Теодор-Петър
Пѐтър II или Пѐтър IV, също и Калопетър, роден Теодо̀р († 1197), е цар на България от 1185 до 1197 г. Заедно с по-малкия си брат Асен вдига въстание срещу Византийската империя през 1185 г., което завършва с възстановяването на българската държава.

Царуване 

Рожденото му име е Теодор, но при коронясването си приема името Петър, за да подчертае приемствеността между управлението на Асеневци и Първото българско царство. Заедно със своя брат Асен успява да възстанови българската държава след 170-годишно Византийско владичество над българските земи.

Въстание на Асен и Петър (1185 – 1187) 

Първоначално въстанието на Асен и Петър се насочва към Преслав с цел градът да бъде обявен за столица, но българските войски не успяват да го превземат и за столица е обявен Търновград. След няколко неуспешни опита на император Исаак II Ангел да потуши въстанието, самият василевс предприема поход в Северна България и така принуждава Асеневци да отстъпят.

След този успех василевсът се оттегля в Цариград, но когато Асеневци се завръщат с кумански наемници въстанието избухва с нова сила. Последва нов неуспешен византийски поход през 1187 г., който стига до София, но василевът е принуден да се оттегли, поради настъпилата зима.

Примирие 
През пролетта на 1188 г. Исаак Ангел обсажда силната крепост Ловеч и пленява съпругата на Йоан I Асен – царица Елена. След тримесечна безплодна обсада Византия бива принудена да сключи примирие с българите, с което на практика признава възстановяването на Българското царство. Като гаранция за мира в Цариград бива изпратен по-малкият брат на Асеневци – Йоаница (Калоян).

Последни години 
В много от документите името на Петър се среща заедно с това на брат му Асен. Някои от византийските хроники сочат, че Петър управлява до 1190 г., въпреки че неговото управление продължава до 1197 г. През 1190 г. основната власт попада в ръцете на по-малкия брат на Петър – Иван Асен I, но титлата на Петър е запазена. Иван  I Асен убит при заговор през 1196 г. и Търновград е завладян от заговорниците. Петър събира голяма армия, връща си столицата и отново поема властта. Убит е през 1197 г.

Петър IV или Петър II 
Дълги години има спорове дали е правилно да се нарича Петър IV или Петър II. Подръжниците на първото смятат, че Делян, оглавил въстание  против византийската власт, е обявен за цар Петър II и че Константин Бодин, оглавил друго въстание, е цар Петър III. Тези, които не признават Делян и Константин за царе, заключват, че Теодор-Петър е цар Петър II. Но това е погрешно.

Източници

Външни препратки 
 Божилов, Ив., „Фамилията на Асеневци (1186 – 1460). Генеалогия и просопография“, Издателство на БАН „Марин Дринов“, София, 1994
 Златарски, Васил, „История на българската държава през Средните векове.“ Т.3.: „Второ българско царство. България при Асеновци (1187 – 1280)“, С. 1940, 2 изд.: С. 1971 – 72.
 Fine, Jr., John V.A. (1987). The Late Medieval Balkans: A Critical Survey from the Late Twelfth Century to the Ottoman Conquest. Ann Arbor: University of Michigan Press. ISBN 978-0-472-10079-8.
 Павлов, Пламен. Забравени и неразбрани. София, „Сиела“, 2010.
 Лазаров, Ив. Петър и Асен. Бележити българи (отг.ред. и съст. Пл. Павлов), т. ІІІ. С., 2012.

Монарси на Втората българска държава
България под византийска власт
Православни монарси
Убити монарси
Асеневци